
Tiranë më  29.06.2026
      Dokument parlamentar

 
RAPORT
MBI PROJEKTLIGJIN
 “PËR  DISA NDRYSHIME DHE SHTESA NË LIGJIN NR.8391, DATË 28.10.1998, “PËR SHËRBIMIN INFORMATIV KOMBËTAR”, TË NDRYSHUAR”


Komisioni për Çështjet e Brendshme dhe të Mbrojtjes, bazuar në nenet 32-36 të Rregullores së Kuvendit, në mbledhjen e datës 29.06.2026 në cilësinë e komisionit për dhënie mendimi, mori në shqyrtim projektligjin “Për disa ndryshime dhe shtesa në ligjin nr.8391, datë 28.10.1998, “Për Shërbimin Informativ Kombëtar”, të ndryshuar”.

Për të prezantuar projektligjin në komision ishin të pranishëm Ministre e Shtetit për Marrëdhëniet me Parlamentin znj. Erjona Ismaili dhe stafi mbështetës nga Shërbimi Informativ Kombëtar.

Relator nga ana e komisionit për shqyrtimin e këtij projektligji u caktua deputeti z. Ilirjan Pendavinji. 

· Baza kushtetuese e projektligjit
Projektligji shoqërohet me relacionin përkatës sipas nenit 68 të Rregullores së Kuvendit.

Nga ana juridike procedurale, projektligji i nënshtrohet procedurave të parashikuara në nenin 78 dhe nenin 83, pika 1, e Kushtetutës.

Në aspektin juridik formal-procedural, akti shoqërohet me relacionin përkatës sipas kërkesave të nenit 68, pika 2 të Rregullores së Kuvendit. 

Projektligji është në harmoni të plotë me ligjin nr.14/2024, “Për miratimin e Strategjisë së Sigurisë Kombëtare të Republikës së Shqipërisë”, dhe legjislacionin vendas.

Miratimi i këtij projektligji kërkon një shumicë të thjeshtë sipas nenit 55 të Rregullores së Kuvendit.

· Qëllimi i projektligjit
Qëllimi i këtij projektligji është përmirësimi i kuadrit ligjor që rregullon veprimtarinë e Shërbimit Informativ të Shtetit, duke e përshtatur me kërkesat bashkëkohore të qeverisjes, zhvillimet ligjore dhe institucionale, si dhe me nevojat për rritjen e efikasitetit, duke iu përgjigjur nevojave dhe zhvillimeve aktuale në kundërvënie të fenomeneve të kohës.

Synimi i këtij ligji është të përmirësojë në mënyrë të vazhdueshme veprimtarinë e shërbimit në funksion të sigurimit të informacionit të domosdoshëm nga brenda dhe jashtë vendit për problemet që lidhen me sigurinë kombëtare, duke përcaktuar standarde më cilësore dhe të qëndrueshme. 

Shërbimi Informativ i Shtetit që nga viti 1998 e në vazhdim veprimtarinë e tij ka të rregulluar  me ligjin nr.8391, datë 28.10.1998, “Për Shërbimin Informativ Kombëtar”, të ndryshuar.

Që nga miratimi i këtij akti, SHISH-i po përballet me luftën kundër krimit të organizuar (korrupsioni, prodhim dhe trafikim narkotikësh, në kuadër të grupit të strukturuar, pastrimi i parave dhe i produktit kriminal), terrorizmit, si dhe fenomeneve të tjera që cenojnë sigurinë kombëtare, fenomene që kanë evoluuar, janë intensifikuar dhe është e domosdoshme që objekti i ligjit të qartësohet për t`iu përgjigjur këtyre fenomeneve. 

Nga vlerësimi i ligjit ekzistues dhe efektivitetit të zbatimit të tij në veprimtarinë e SHISH-it, rezulton se disa dispozita janë të përgjithshme dhe lënë hapësirë për përmirësim dhe qartësim. 

Ndryshimet në këtë projektligj janë parashikuar për të siguruar një kuptim dhe zbatim më të mirë të objektit të veprimtarisë së SHISH-it, duke marrë parasysh veçanërisht vështirësitë dhe problematikat e hasura, por, gjithashtu, edhe eksperiencën e fituar gjatë zbatimit të tij. 

Ky projektligj nuk sjell ndryshime thelbësore në veprimtarinë e SHISH-it, por ka rregulluar disa aspekte të rëndësishme mbi veprimtari të caktuara që cenojnë sigurinë kombëtare.

· Përmbajtja e projektligjit
Relacioni shoqëron projektligjin “Për disa ndryshime dhe shtesa në ligjin nr. 8391, datë 28.10.1998, ‘Për Shërbimin Informativ Kombëtar’, të ndryshuar”, me synim përditësimin e kuadrit ligjor të Shërbimit Informativ të Shtetit (SHISH), në përputhje me zhvillimet e reja në fushën e sigurisë kombëtare, standardet ndërkombëtare dhe nevojën për rritjen e efektivitetit institucional. 
Projektligji nuk ndryshon misionin themelor të SHISH-it, por qartëson dhe zgjeron disa elemente të objektit të veprimtarisë së tij. Ndër ndryshimet kryesore janë:
1. Përshtatja e emërtimit të institucionit, duke zëvendësuar termin "Shërbimi Informativ Kombëtar" me "Shërbimi Informativ i Shtetit", në përputhje me Kushtetutën dhe vendimin e Gjykatës Kushtetuese. Gjithashtu përditësohet terminologjia e përdorur në të gjithë ligjin. 
2. Riformulimi i objektit të veprimtarisë së SHISH-it, duke përfshirë në mënyrë më të qartë: 
· mbrojtjen e sigurisë kombëtare dhe sigurisë kolektive; 
· kundërveprimin ndaj veprimtarisë së shërbimeve të inteligjencës së huaj; 
· përballimin e sfidave globale, si terrorizmi, ekstremizmi, kërcënimet hibride, kërcënimet kibernetike, inteligjenca artificiale e keqpërdorur, proliferimi i armëve të dëmtimit në masë, krimet kundër mjedisit dhe kërcënimet ndaj infrastrukturës kritike dhe sigurisë ekonomike. 
3. Përcaktimi i një regjimi të ri për trajtimin financiar të Drejtorit dhe Zëvendësdrejtorit të SHISH-it, duke hequr barazimin me pagën e ministrit dhe zëvendësministrit. Pagat do të përcaktohen me vendim të Këshillit të Ministrave, ndërsa ruhet konfidencialiteti i tyre për arsye të sigurisë kombëtare. Parashikohet gjithashtu trajtimi i tyre sipas legjislacionit për pensionet suplementare shtetërore. 
4. Përjashtimi i SHISH-it nga disa detyrime të transparencës, duke sanksionuar se institucioni përjashtohet edhe nga detyrimet që rrjedhin nga ligji për të drejtën e informimit. Po ashtu propozohet që punonjësit e SHISH-it të mos deklarojnë të ardhurat nga paga dhe pasurinë pranë ILDKPKI-së, ndërsa kontrolli të kryhet nga struktura të posaçme të vetë SHISH-it sipas procedurave të brendshme. 
5. Parashikimi i së drejtës së SHISH-it për akses në bazat shtetërore të të dhënave, me akses të kufizuar sipas funksionit ligjor dhe të rregulluar përmes marrëveshjeve ndërinstitucionale, me argumentin se ky akses është i domosdoshëm për ushtrimin e detyrave të inteligjencës dhe kundërzbulimit. 
6. Relacioni argumenton se ndryshimet janë në përputhje me Kushtetutën, Strategjinë e Sigurisë Kombëtare të vitit 2024 dhe praktikat e vendeve partnere të NATO-s dhe BE-së. Ai thekson se, për shkak të natyrës së veçantë të shërbimeve të inteligjencës, legjislacioni në këtë fushë nuk është objekt harmonizimi me acquis të Bashkimit Evropian, por mbështetet në standarde dhe përvoja ndërkombëtare. 
7. Në aspektin institucional, zbatimi i projektligjit i ngarkohet kryesisht SHISH-it, ndërsa projektligji është hartuar nga strukturat e këtij institucioni dhe është konsultuar me institucionet përkatëse. Projektligji përjashtohet nga detyrimi për raport vlerësimi të ndikimit për shkak të lidhjes së drejtpërdrejtë me sigurinë kombëtare dhe parashikon efekte financiare që do të përballohen nga buxheti i SHISH-it, sipas vendimeve përkatëse të Këshillit të Ministrave. 
· Konsultimi publik
Projektligji “Për disa ndryshime dhe shtesa në ligjin nr.8391, datë 28.10.1998, “Për Shërbimin Informativ Kombëtar”, të ndryshuar”,  nuk është publikuar në faqen e konsultimit publik të Kuvendit të Shqipërisë.

· [bookmark: _Hlk184294288]Institucionet dhe organet që ngarkohen për zbatimin e projektligjit
Ndër institucionet publike, të cilat ngarkohen me zbatimin e projektligjit, është edhe Shërbimi Informativ i Shtetit.

· Efektet financiare 
Projektligji parashikon efekte financiare për buxhetin e Shërbimit Informativ të Shtetit. 
Trajtimi financiar do të përcaktohet me vendim të Këshillit të Ministrave, ndërsa çdo efekt shtesë buxhetor do të përballohet nga fondet e planifikuara në programin buxhetor "Veprimtaria informative shtetërore”.
· Diksutime në komision 
Gjatë prezantimit të projektligjit në Komision, znj.Ismaili paraqiti qëllimet dhe argumentet kryesore që mbështesin nismën ligjore. Ajo shpjegoi se nisma ligjore synon përmirësimin dhe modernizimin e kuadrit ligjor që rregullon organizimin dhe funksionimin e Shërbimit Informativ të Shtetit, në përputhje me zhvillimet e reja në fushën e sigurisë kombëtare, ndryshimet institucionale dhe standardet e vendeve partnere të NATO-s dhe Bashkimit Evropian. 
Znj. Ismaili sqaroi se projektligji nuk sjell ndryshime thelbësore në misionin apo kompetencat bazë të SHISH-it, por synon të qartësojë dhe të përditësojë dispozitat ekzistuese, duke reflektuar sfidat e reja të sigurisë. 
Në këtë kuadër, znj. Ismaili theksoi se projektligji zgjeron dhe përshtat objektin e veprimtarisë së SHISH-it me konceptet bashkëkohore të sigurisë, duke përfshirë sigurinë kolektive, kërcënimet hibride dhe kibernetike, kërcënimet ndaj sigurisë ekonomike, infrastrukturës kritike, si dhe sfida të tjera globale që ndikojnë drejtpërdrejt në sigurinë kombëtare.
Më tej, ajo bëri të ditur se projektligji harmonizon terminologjinë e përdorur në ligj me Kushtetutën e Republikës së Shqipërisë, duke zëvendësuar emërtimin "Shërbimi Informativ Kombëtar" me "Shërbimi Informativ i Shtetit", si dhe përditëson dispozita të tjera që lidhen me organizimin dhe funksionimin e institucionit. Gjithashtu, u sqarua se projektligji parashikon rregulla të reja për trajtimin financiar të Drejtorit dhe Zëvendësdrejtorit të SHISH-it, rregullon çështje që lidhen me konfidencialitetin institucional, përjashtimet nga detyrimet e ligjit për të drejtën e informimit dhe deklarimin e të ardhurave për punonjësit e SHISH-it, si dhe krijon bazën ligjore për aksesin e kontrolluar në bazat shtetërore të të dhënave, në funksion të ushtrimit të detyrave ligjore të shërbimit.
Në lidhje me ndikimin financiar, znj. Ismaili sqaroi se projektligji ka efekte për buxhetin e SHISH-it, ndërsa trajtimi financiar do të rregullohet me vendim të Këshillit të Ministrave. Çdo efekt shtesë buxhetor do të përballohet nga fondet e planifikuara në programin buxhetor "Veprimtaria informative shtetërore", pa krijuar nevojë për burime financiare jashtë buxhetit të institucionit.
Relatori, z. Pendavinji, në paraqitjen e relacionit për Komisionin, vlerësoi se projektligji përfaqëson një ndërhyrje të nevojshme në kuadrin ligjor të SHISH-it, me qëllim përshtatjen e tij me zhvillimet e reja në fushën e sigurisë dhe inteligjencës. Ai theksoi se ndryshimet e propozuara përmirësojnë qartësinë e dispozitave ligjore, harmonizojnë terminologjinë me Kushtetutën dhe legjislacionin në fuqi, si dhe forcojnë bazën ligjore për ushtrimin e funksioneve të SHISH-it në përballje me kërcënimet tradicionale dhe ato të reja. Relatori nënvizoi gjithashtu se projektligji është në përputhje me Strategjinë e Sigurisë Kombëtare, standardet e bashkëpunimit me partnerët ndërkombëtarë dhe praktikat e vendeve aleate në fushën e inteligjencës. Në përfundim të paraqitjes së tij, ai i propozoi Komisionit miratimin në parim të projektligjit.
Pas përfundimit të pyetjeve dhe diskutimeve mbi projektligjin, Kryetari i Komisionit, z. Çuçi, e hodhi atë në votim, duke ftuar anëtarët e Komisionit ta miratojnë në parim, nen për nen dhe në tërësi.
· Përfundime
Komisioni për Çështjet e Brendshme dhe të Mbrojtjes, pasi e shqyrtoi projektligjin, me shumicën e votave të gjithë anëtarëve të pranishëm në mbledhje e miratoi atë, duke vlerësuar se: 

Në aspektin ligjor, akti normativ i propozuar është në përputhje me Kushtetutën dhe legjislacionin në fuqi. 

Në aspektin procedural, akti normativ është paraqitur në përputhje me Rregulloren e Kuvendit.



Relator                                                                                                                     Kryetar 

Ilirjan PENDAVINJI	                                                                                                Bledar ÇUÇI

